ODÔVODNENIE

Všeobecná časť

Problematiku lesného reprodukčného materiálu vo všeobecnosti upravuje návrh zákona o lesnom reprodukčnom materiáli a o zmene niektorých zákonov. Táto navrhovaná právna úprava je len rámcová, aj keď transponuje smernicu Európskeho spoločenstva 1999/105/ES o obchode s lesným reprodukčným materiálom. Preto je potrebné vydať všeobecne záväzný právny predpis na vykonanie zákona na základe splnomocňovacieho ustanovenia podľa § 31 návrhu zákona. 
Návrh vyhlášky upravuje podrobnosti jednotlivých vecných okruhov lesného reprodukčného materiálu kodifikovaných ustanoveniami návrhu zákona.
Navrhovaná vyhláška je v súlade s Ústavou Slovenskej republiky, s návrhom zákona o lesnom reprodukčnom materiáli a o zmenene niektorých zákonov, na vykonanie ktorého sa navrhuje, ako aj s právnym poriadkom Slovenskej republiky a medzinárodnými zmluvami, ktorými je Slovenská republiky viazaná.
Navrhovaná vyhláška nezakladá nové nároky na štátny rozpočet, rozpočty obcí alebo rozpočty vyšších územných celkov a nebude mať negatívny dopad na životné prostredie, zamestnanosť a tvorbu pracovných miest.

Osobitná časť    

K § 1
Úvodné ustanovenie upravuje predmet navrhovanej právnej úpravy v súlade s ustanovením § 31 návrhu zákona.

K § 2
Zatrieďovanie lesných porastov do fenotypových kategórií pre potrebu uznania porastov na zber semena sa vykonáva na podklade číselného vyjadrenia fenotypovej hodnoty získaného pri fenotypovej klasifikácii. Ustanovujú sa postupy zisťovania fenotypovej hodnoty pre jednotlivé druhy drevín s uvedením vekovej hranice, od ktorej sa toto zisťovanie vykonáva. Ustanovuje sa určovanie pôvodu pre všetky zdroje reprodukčného materiálu.

K § 3
Pre uznané porasty na zber semena kategórie A a B sa uvádza postup ich uznávania, podmienky možnosti ich zlučovania pod jedno evidenčné číslo pre účel zjednodušenia evidencie. Aby sa získavalo semeno čo najvyššej genetickej hodnoty, uvádza sa postup obhospodarovania uznaných porastov a obdobie vykonávania obnovných ťažieb v uznaných porastoch na roky plnej úrody, s cieľom zefektívnenia zberu semien.   

K § 4
Pre génové základne – ako objekty pre zachovanie genofondu v celej šírke génového spektra – sa uvádzajú podmienky a postup ich zriaďovania a obhospodarovania. Nakoľko génové základne sú komplexom vekovo diferencovaných lesných porastov, zber semena v nich možno vykonávať len v ich osobitne uznaných porastoch pre zber semena.

K § 5
Semenné porasty sú po génových základniach ďalšou formou reprodukcie hodnotného genofondu. Zdôvodňuje sa význam ich zakladania, upravuje sa postup ich zakladania a evidencie. Z dôvodov izolácie pred nežiaducou genetickou zložkou sa nezakladajú v blízkosti nevhodných porastov kategórie D.

K § 6
Definujú sa rodičovské – výberové stromy ako nositelia najlepších kvantitatívnych a kvalitatívnych znakov. Pri ich výbere sa vyžaduje veľká orientácia v problematike premenlivosti konkrétnej dreviny, preto sa poveruje organizácia na ich hodnotenie. Aby sa maximálne využil genetický potenciál výberových stromov usmerňuje sa ich ťažba do obdobia mimo ochrannej lehoty určenej lesným úradom.  

K § 7
Semenné sady sú kvalitné semeno produkujúce výsadby jedincov vypestovaných generatívnym, alebo vegetatívnym spôsobom z výberových stromov. Kvalita produkovaného semena je podmienená dodržaním postupu založenia semenného sadu podľa projektu. Zhodnotenie vysokej genetickej hodnoty semena získaného zo semenného sadu podmieňuje presná evidencia všetkých činností vedená v knihe semenného sadu.

K § 8
Najvyšší genetický potenciál stromových jedincov sa dá zužitkovať ich klonovaním. Preto sa uvádzajú postupy vytvárania zmesi klonov a multiklonálnych variet, uvádza sa minimálny počet klonových komponentov pre vytvorenie klonovej zmesi a multiklonálnej variety s proporcionálnym a neproporcionálnym zastúpením klonových zložiek diferencovane pri rýchlo rastúcich a ostatných drevinách.

K § 9
Vzhľadom na rozdielny charakter jednotlivých zdrojov lesného reprodukčného materiálu sa uvádza postup ich uznávania, s odvolaním na  prílohy podľa postupových krokov uznávacie procesu a jednotlivých druhov zdrojov lesného reprodukčného materiálu. Uvádzajú sa termíny jednotlivých krokov uznávacieho procesu vo vzťahu k vypracovaniu lesného hospodárskeho plánu, s ktorým musí byť uznávací proces časovo zosúladený.

K § 10
V dôsledku transpozície pojmu „reprodukčný materiál kategórie testovaný“ zo smernice 1999/105/ES no návrhu zákona, v návrhu vyhlášky sa uvádza spôsob testovania zdrojov reprodukčného materiálu, časové trvanie testovania drevín podľa rýchlosti ich rastu a pre správcu uznaného zdroja pre kategóriu testovaný podrobnosti o obhospodarovaní a evidencii. 

K § 11
Na účely orientácie v teréne pri získavaní reprodukčného materiálu a pri realizácii kontrolnej činnosti a v nadväznosti na doterajšiu prax sa uvádzajú spôsoby označovania jednotlivých druhov zdrojov reprodukčného materiálu v teréne a v lesníckych mapách.  

K § 12
Z dôvodov rešpektovania výskytu prirodzene vyselektovaných ekotypov jednotlivých druhov drevín na Slovensku sa uvádzajú semenárske oblasti siedmych hospodársky najvýznamnejších lesných drevín diferencovane podľa areálu ich prirodzeného rozšírenia. Grafické zobrazenie, číselné označenie a opis hraníc semenárskych oblastí sa odvoláva na prílohy.

K § 13
Vytvorené semenárske oblasti a výškové pásma sú základnými východiskami pre uvedené zásady horizontálneho a vertikálneho prenosu reprodukčného materiálu lesných drevín na území Slovenskej republiky.

K § 14
Pre potreby správcov lesov na území Slovenskej republiky a pre potreby potenciálnych zahraničných záujemcov o slovenský lesný reprodukčný materiál slúži národný register zdrojov reprodukčného materiálu a jeho tlačený výstup – národný zoznam zdrojov reprodukčného materiálu. 
Uvádzajú sa podrobnosti obsahu národného registra, o evidenčnom kóde, o nahlasovaní zmien v uznaných zdrojoch reprodukčného materiálu, o podmienkach vyradenia uznaného zdroja z národného registra a o kompetenciách jednotlivých inštitúcií pri zrušení uznaného zdroja a jeho vyradení z registra. Uvedené úkony zabezpečujú udržiavanie aktuálnosti národného registra.

K § 15
Cieľavedomým obhospodarovaním uznaných semenných zdrojov sa ochraňuje národné bohatstvo genetických zdrojov lesov Slovenska. Uvádza sa ochrana genetických zdrojov v mieste ich prirodzeného výskytu a mimo miesta ich prirodzeného výskytu s taxatívne určenými druhmi semenných zdrojov. Osobitne sa uvádza význam klonových archívov a ich obhospodarovanie  a vedenie banky semien lesných drevín.

K § 16
Realizácia kontrolnej činnosti orgánmi štátnej odbornej kontroly pri získavaní reprodukčného materiálu je možná len pri oznámení zámeru semeno zbierať, ale vyzdvihovať semenáčiky prirodzeného zmladenia. Z uvedeného dôvodu sa uvádza žiadosť o povolenie na vykonanie zberu reprodukčného materiálu kategórie identifikovaný, žiadosť o povolenie na vyzdvihovanie semenáčikov z prirodzeného zmladenia. Uvádzajú sa podmienky vyzdvihovania semenáčikov z prirodzeného zmladenia aby sa vylúčilo ohrozenie lesných porastov v ktorých sa táto činnosť vykonáva. Ako prvotný doklad o pôvode reprodukčného materiálu sa uvádza „list o pôvode“.   

K § 17
Okrem genetickej hodnoty reprodukčného materiálu má veľký význam aj jeho technická kvalita, ktorá výrazne ovplyvňuje ekonomiku výroby sadbového materiálu. Preto sa uvádzajú parametre druhovej čistoty semien a požiadavka na morfologické znaky, veľkosť, zdravotný stav a fyziologickú kvalitu. Klasifikačné požiadavky na vegetatívne množený reprodukčný materiál topoľov a vŕb sa uvádzajú v doloženej prílohe.

K § 18
Uvedenie do obehu a konečné použitie reprodukčného materiálu neznámeho pôvodu, použitie sadeníc bez vykonávanej kontroly v počas ich pestovania môže mat výrazné negatívne dopady na zdravotný stav, stabilitu a produkčnú schopnosť následných lesných porastov. Z uvedeného dôvodu sa uvádzajú podrobnosti o registrácii ako prvotnom vstupe do komplexného procesu evidencie s odvolaním na prílohy. 

K § 19
V semenársko-škôlkarskej praxi vznikajú malé oddiely reprodukčného materiálu („obchodné zbytky“), alebo naopak vzniká obchodná potreba veľké oddiely deliť na menšie. Aby sa zachovala kontinuita evidencie po vykonaní takýchto činností, uvádzajú sa podrobnosti o evidenčnom kóde novo vzniknutých oddielov a ich sprievodnom liste.  

K § 20
Pri obchodnej výmene reprodukčného materiálu v rámci EÚ, alebo pri jeho dovoze z nečlenských štátov EÚ by mohlo dochádza ku korózii genofondu hlavne v oblastiach prirodzeného rozšírenia jednotlivých drevín na území Slovenska. Aby sa takého riziko vylúčilo, uvádzajú sa podmienky použitia reprodukčného materiálu zo zahraničia. Osobitne sa uvádzajú dôvody možného zákazu použitia takéhoto reprodukčného materiálu.
Pre zachovanie informácie o vzniku následných lesných porastov pre budúce obdobia sa uvádzajú podrobnosti o vedení karty pôvodu porastu

K § 21
Upravujú sa podrobnosti problematiky osvedčení o odbornej spôsobilosti na činnosti s lesným reprodukčným materiálom kodifikovanej ustanoveniami návrhu zákona.

K § 22
	Ustanovuje sa účinnosť vyhlášky.